| Frimantlasangl. *Fremantle* |
| --- |
| *Frimantlas iš paukščio skrydžio* |
|  |
| 

FrimantlasFrimantlas

32°03′15″ p. pl. 115°44′51″ r. ilg.﻿ / ﻿32.05417°š. pl. 115.74750°r. ilg.﻿ / 32.05417; 115.74750﻿ (Frimantlas)Koordinatės: 32°03′15″ p. pl. 115°44′51″ r. ilg.﻿ / ﻿32.05417°š. pl. 115.74750°r. ilg.﻿ / 32.05417; 115.74750﻿ (Frimantlas) |
|  |
| Laiko juosta: (UTC+8) |
|  |
| **Valstybė** | Australijos vėliava Australija |
| **Valstija** | Vakarų Australija Vakarų Australija |
|  |
| **Įkūrimo data** | 1829 m. |
|  |
| **Gyventojų** (2016) | 8 211  |
| **Plotas** | 5,5 km² |
| **Tankumas** (2016) | 1 493 žm./km² |
|  |
|  **Vikiteka** | Frimantlas |
|  |
| **Kirčiavimas** | Frimántlas, Fri̇̀mantlis |

**Frimantlas** (arba ***Frimantlis***, angl. *Fremantle*) – uostamiestis Australijos pietvakariuose, Vakarų Australijos valstijoje, Perto aglomeracijoje; faktiškai – Perto miesto dalis. Įsikūręs Indijos vandenyno pakrantėje, Gulbių upės žiotyse, apie 19 km į pietvakarius nuo Perto centro. Kaip miesto rajonas Frimantlas užima 5,5 km² plotą ir turi 8211 gyventojų, kaip savivaldybė – 19 km² plotą ir turi 28 893 gyventojus (2016 m.).

Laivų statybos, metalurgijos (lydomas plienas), chemijos (fosforo trąšų), maisto (cukraus) pramonė. Veikia žvejybos ir prekybos uostas (perkraunami konteineriai ir kitos prekės, eksportuojami gyvuliai, importuojami automobiliai, aptarnaujami kruiziniai ir kariniai laivai), geležinkelio stotis (elektriniai keleiviniai traukiniai į Perto centrą), keltai į Pertą ir Rotnesto salą. 1905–1952 m. veikė elektrinis tramvajus.

Yra privatus katalikiškas Australijos Dievo Motinos universitetas, įkurtas 1990 m. Vakarų Australijos jūrų, Vakarų Australijos laivų nuolaužų, Vakarų Australijos kariuomenės muziejai, Frimantlo menų centras. Išlikusi kolonijinių laikų architektūra: „Apvalusis namas" (*Round House*, buvęs kalėjimas, 1831 m. – seniausias išlikęs pastatas Vakarų Australijoje), Frimantlo kalėjimas (1859 m. kartu su kitais Australijos kalėjimais – Pasaulio paveldo paminklas), rotušė (1887 m.), turgaus paviljonai (1898 m.), Šv. Patriko bazilika (1900 m.), buvusių bankų, aludžių, viešbučių, sandėlių, prekybos ir laivybos bendrovių pastatai. Frimantlas žymus naktiniu gyvenimu, restoranais, barais ir kavinėmis, lankomas turistų. Frimanle užaugo AC/DC roko grupės solistas Bonas Skotas, jo kapas įtrauktas į Australijos kultūros paveldo sąrašą ir laikomas labiausiai lankomu kapu šalyje.

Viena pirmųjų europiečių įkurtų gyvenviečių Vakarų Australijoje. Įkurtas 1829 m. pavadintas Didžiosios Britanijos karinio jūrų laivyno kapitono Čarlzo Frimantlo garbei. Nuo audrų, rūko ir didelių potvynių-atoslūgių svyravimų apsaugotas uostas tapo svarbiu banginių medžioklės centru, per uostą į Vakarų Australijos koloniją buvo gabenamos prekės, atvykdavo kolonistai. XIX a. pabaigoje, prasidėjus Kulgardžio-Kalgurlio aukso karštligei, Frimantlas išaugo, pagal svarbą aplenkė kitą Vakarų Australijos uostamiestį Olbanį. 1929 m. Frimantlui suteiktos miesto teisės. Antrojo pasaulinio karo metu buvo svarbi Sąjungininkų povandeninių laivų bazė. XX a. pabaigoje miestas patyrė gentrifikaciją, iš industrinio uostamiesčio tapo kultūros ir turizmo centru. Prie Frimantlo gerovės augimo prisidėjo ir 1987 m. Perto jachtklubo surengtos prestižinės buriavimo varžybos – Amerikos taurės regata.

Galerija
--------

* Pagrindinė Frimantlo gatvė. Tolumoje – rotušės bokštas.Pagrindinė Frimantlo gatvė. Tolumoje – rotušės bokštas.
* Šv. Patriko bazilika – viena iš penkių bazilikos titulą turinčių Australijos bažnyčių.Šv. Patriko bazilika – viena iš penkių bazilikos titulą turinčių Australijos bažnyčių.
* Frimantlo kalėjimo (veikė iki 1991 m.) kiemasFrimantlo kalėjimo (veikė iki 1991 m.) kiemas
* „AC/DC" solisto Bono Skoto paminklas žvejybos uosto teritorijoje„AC/DC" solisto Bono Skoto paminklas žvejybos uosto teritorijoje

Šaltiniai
---------

1. ↑  *Frimantlas*, Pasaulio vietovardžiai. Nuoroda tikrinta 2022-05-29.
2. 1 2  *Fremantle*, Visuotinė lietuvių enciklopedija, 2020-01-21. Nuoroda tikrinta 2022-05-27.
3. ↑  *Fremantle, 2016 Census All persons QuickStats*, Australian Bureau of Statistics. Nuoroda tikrinta 2022-05-04.
4. ↑  *Fremantle (C), 2016 Census All persons QuickStats*, Australian Bureau of Statistics. Nuoroda tikrinta 2022-05-04.
5. ↑  *Operating through two harbours, the port facilitates trade that is vital to WA*, Fremantle Ports. Nuoroda tikrinta 2022-04-09.
6. ↑  *Mayor Drives Last Tram*, Sunday Times, 1952-11-09. Nuoroda tikrinta 2022-05-04.
7. ↑  *Western Australia. Government and Society*, Encyclopaedia Britannica. Nuoroda tikrinta 2022-02-10.
8. ↑  *Round House*, Register of Heritage Places. Archyvuota 2013-07-28. Nuoroda tikrinta 2022-05-28.
9. ↑  *UNESCO World Heritage-listed Fremantle prison reveals long-hidden secrets*, ABC News, 2020-07-12. Nuoroda tikrinta 2022-05-28.
10. ↑  *Fremantle Architecture*, Fremantle Western Australia. Nuoroda tikrinta 2022-05-28.
11. ↑  Clare Morgan, *AC/DC agnostic celebrates the ultimate live wire*, The Sydney Morning Gerald, 2008-05-14. Nuoroda tikrinta 2022-05-28.
12. ↑  *Fremantle*, Encyclopaedia Britannica. Nuoroda tikrinta 2022-05-27.
13. ↑  *Basilicas in Australia and Other Islands*, GCatholic. Nuoroda tikrinta 2022-05-28.

Nuorodos
--------

* Savivaldybės tinklalapis